Hof jaag besetters uit Kaapse woonstelblokDie Goedehoop-kompleks in Brooklyn, Kaapstad. (Foto: Communicare.co.za) Die verhuringsorganisasie Communicare moet ingevolge ’n hofbevel onmiddellik beheer van die maatskaplike huurwoonstelle in die Goedehoop-kompleks in Brooklyn, Kaapstad, terugkry. Dié woonstelle is vroeër vanjaar onwettig beset. Maroela Media het berig dat 24 van die woonstelle wat deur Communicare besit word, in Maart vanjaar onder “georganiseerde kaping” deurgeloop het. Die kaping van die woonstelle is glo deur twee bestaande huurders gelei. Die organisasie het aangedui dat die polisie op die toneel was, maar nie by die besetting, wat glo ook gewelddadig was, ingegryp het nie. Communicare het gevolglik op 30 Maart ’n dringende hofaansoek ingedien vir die uitsetting van die onwettige besetters. “Die hof het bevind dat die ‘kapers’ die woonstelle waarin hulle tans onwettig woon, onmiddellik moet ontruim. Ingevolge die bevel moet die woonstelle onmiddellik aan Communicare, die regmatige eienaars, terugbesorg word,” sê Anthea Housten, uitvoerende hoof van Communicare. Housten sê dat besetters die woonstelle óf vrywillig kan ontruim, óf deur die balju verwyder sal word. Ingevolge die bevel word die besetters verbied om na die eiendom terug te keer. “Die hof het ook volkome beheer van die toegangshekke en ander sekuriteitspunte aan Communicare terugbesorg.” “Ons wettige huurders is die werklike slagoffers. Bejaarde huurders is geteister en gedreig. Daar is ook by hulle woonstelle ingebreek om onwettige water- en elektrisiteitskoppelings te maak,” sê Housten. In ’n poging om die hofaansoek teen te staan, het die besetters strokies van elektrisiteitsaankope aan die hof verskaf. Volgens Housten het die hof die besetters se bewerings verwerp en as “verregaande” en “duidelik onverdedigbaar” bestempel.